**Živjeti u Cetinskoj krajini**

U svijetu su poznate prirodne katastrofe koje nastaju djelovanjem prirodnih sila. Nama su učenicimanajpoznatije: potresi, požari, poplave, suše, olujno nevrijemei odroni**.** Živim u gradu Sinju koji je srce Cetinske krajine. Moj grad često bude meta potresa zbog velike količine vode u zemlji. Takve potrese nazivamo krški potresi. Moji vršnjaci i ja nismo se ni rodili kad je našu krajinu zahvatio veći potres. Nastavnik geografije Ivan Zec i razrednica Paulinka Šolto su nam pričali o toj prirodnoj katastrofi. Te 1990. godine zemlja je jako podrhtavala. Urušili su se zidovi starih kamenih kuća i dimnjaci. U našoj Osnovnoj školi fra Pavla Vučkovića nije bilo nastave gotovo dva tjedna zbog popucalih zidova. Na satu razrednog odgoja razrednica je pričala kako su njezini susjedi i ona spavali u kombiju jer su živjeli u zgradi, a ona se poprilično tresla za vrijeme potresa pa im se strah uvukao u kosti. Malo hrabriji stanari bi ipak otišli u svoje stanove. Njezina peć, koja je bila ogromna i teška te bi je moglo pomaknuti dvoje ili troje ljudi, pomakla se nekoliko centimetara od zida. Nakon te priče počeli smo zamišljati jačinu tog potresa i strah koji su pretrpjeli ljudi tih nekoliko dana. Danas svi bezbrižno živimo, a katastrofa nas može u jednom trenu zahvatiti. Mislim da bismo u školi trebali češće imati vježbe evakuacije u slučaju prirodnih katastrofa. Djecu treba pripremati da je priroda nepredvidiva i da nas, osim svakodnevnog sunca ili kiše, može iznenaditi i velikim katastrofama. Osim potresa naša krajina je izložena i poplavama. Peručko jezero, za koje smo učili da je školjka planina Svilaje i Dinare, treće je umjetno jezero po veličini u Hrvatskoj. Područje jezera prije potapanja bilo je naseljeno, a priroda je obilovala prekrasnim šumicama, oranicama, livadama i vinogradima. Nakon velike poplave ljudi iz Hrvaca, Satrića, Potravlja i Zasioka došli su u Sinj, a neki su se premjestili na viša područja Svilaje i Dinare. Moj je pradjed također živio u Zasioku dok se nije dogodila poplava i potopila oranice. Kuće su bile na sigurnom, ali se ipak preselio u Brnaze kao mnogi drugi njegovi sumještani. Izgradnjom brane na rijeci Cetini regulirana je poplava za Hrvatačko i Sinjsko polje. Bistra i hladna rijeka krijepi svoja polja, poji ljude i blago te pokreće hidroelektrane. Nakon jezera, rijeka Cetina prolazi krškim područjem i Sinjskim poljem. Kod grada Trilja napušta polje, ulazi u kanjon i teče prema jugu. U Omišu se ulijeva u Jadransko more. Arheolozi su u okolnom kršu i cetinskom mulju pronašli mnoge vrijedne nalaze koji se čuvaju u Muzeju Cetinske krajine u Sinju. Ljeti se njena površina smanji zbog suša i požara. Tada kanaderi za gašenje vatre koriste vodu iz Peručkog jezera. Zbog svog tog prirodnog blaga moramo čuvati našu Cetinsku krajinu. Međutim, prirodne katastrofe nas upozoravaju da nismo jači od prirode. Od roditelja i nastavnika naučila sam da za vrijeme potresa i ostalih sila nije potrebno paničariti nego se skloniti na sigurno mjesto i pričekati pomoć ako smo u većoj opasnosti. U našem školovanju moramo neprestano ponavljati i pripremati se na razumno i dostojanstveno ponašanje u slučaju bilo kakvih opasnosti. Na prirodu ne možemo utjecati, ali možemo i moramo na ljudsko ponašanje.

Učenica:Anamarija Prološćić,8.a

OŠ fra Pavla Vučkovića,Sinj

Voditeljica:Helena Budimir